**Молитвы Мч. Татианы Римской**

**Молитва первая**  
О святая мученице Татиано, приими ныне нас, молящихся и припадающих к святой иконе твоей. Молися о нас, рабех Божиих (имена), да избавимся всяких скорбей и болезней душевных и телесных и благочестне поживем в настоящем житии, и в будущем веке сподоби нас со всеми святыми поклонятися в Троице славимому Богу, Отцу и Сыну и Святому Духу, ныне и присно и во веки веков. Аминь.

**Молитва вторая**  
О святая мученице Татиано, невесто Сладчайшаго Жениха твоего Христа, агнице Агнца Божественнаго, голубице целомудрия, благоуханное тело страданьми, яко одеждами царскими, одеявшая, к ликом небесным сопричтенная, ликующая ныне во славе вечней, от дней юности служительнице Церкве Божия, целомудрие соблюдшая и паче всех благ Господа возлюбившая! Тебе мы молимся и тебе мы просим: внемли прошениям нашим сердечным, и не отвергай молений наших, даруй чистоту тела и души, вдохни любовь к Божественным истинам, на путь добродетельный введи нас, ангельское охранение испроси у Бога нам, наши раны и язвы уврачуй, юность огради, старость безболезненну и безбедну даруй, в смертном часе помози, поминай наши скорби и отраду даруй, посети нас, сущих в темнице греха: на покаяние настави скоро, возжжи пламень молитвы, не оставь нас сирых, да славяще страдания твоя, возсылаем хвалу Господу ныне и присно, и во веки веков. Аминь.

**Молитва третья**  
Мученице Христова, Татиано славная, всеучилища града сего превопрестольнаго небесная покровительнице, учащихся в нем и учащих известная заступнице! К предстательству твоему ныне притекающе, молимся ти, страстотерпице всехвальная: сохрани умы наша чисты от всякия скверны, сердца же наша познанием истиннаго Бога просвети. Сподоби нас, земныя науки вся постигше, и высшему учению навыкнути, еже есть памятование о Бозе и молитва непрестанная. Буди ходатаица о нас пред престолом Всевышняго, да, скончавше поприще сие земное, внидем и мы в селения райская и тамо, вкупе с тобою и со всеми святыми, прославим всечестное и поклоняемое имя Отца и Сына и Святаго Духа во веки веков. Аминь.

**Тропарь святой мученице Татиане Римской, глас 4**  
 Агница Твоя, Иисусе, Татиана / зовет велиим гласом: / Тебе, Женише мой, люблю / и, Тебе ищущи, страдальчествую / и сраспинаюся и спогребаюся крещению Твоему / и стражду Тебе ради, / яко да царствую в Тебе и умираю за Тя, / да и живу с Тобою, / но яко жертву непорочную приими мя, с любовью пожершуюся Тебе: / тоя молитвами, // яко Милостив, спаси души наша.

**Ин тропарь, глас 4**  
Всечестная благочестия учредительнице, / прехвальная и всеблаженная мученице Татиано, / сосуд девства и чистоты явившися / и невеста Христова нарекшися, / страданий же кровьми украсившися, / возлетела еси в небесный чертог; // темже чтущия тя поминай.

**Кондак, глас 4**  
Светло во страдании твоем возсияла еси, страстотерпице, / от кровей твоих преиспещрена, / и яко красная голубица / к небеси возлетела еси, Татиано. // Темже моли присно за чтущия тя.

**Величание**  
Величаем тя, святая мученице Татиано, и чтим честная страдания твоя, яже за Христа претерпела еси.